C 132/98
ET
Euroopa Liidu Teataja
14.4.2023
Neljapäev, 6. oktoober 2022
19. avaldab tunnustust Venemaa kodanikele, kes sõja hukka mõistavad; mõistab hukka tuhandete rahumeelsete meeleavaldajate vahistamise Venemaa võimude poolt ja nõuab nende viivitamatut vabastamist; 20. kutsub komisjoni, Euroopa välisteenistust ja liikmesriike üles alustama arutelu selle üle, kuidas Venemaaga tulevikus koostööd teha ja kuidas aidata Venemaal edukalt üle minna autoritaarselt režiimilt demokraatlikule riigile, mis loobub revisionistlikust ja imperialistlikust poliitikast; on seisukohal, et esimene samm oleks see, kui ELi institutsioonid teeksid koostööd Venemaa demokraatlike juhtide ja kodanikuühiskonnaga ning mobiliseeriksid toetust nende tegevuskavale Venemaa demokratiseerimiseks; toetab Euroopa Parlamendi ruumides Venemaa demokraatiakeskuse loomist; 21. tuletab meelde, et Nord Streami torujuhtmete veealused plahvatused toimusid siis, kui avati uus Läänemere torujuhe, mis ühendab Norrat Taani kaudu Poolaga; on veendunud, et Nord Streami torujuhtmete veealused plahvatused ei ole kokkusattumus, vaid üha enam oletatakse, et see oli kooskõlastatud ja tahtliku tegevuse tulemus; on veendunud, et Nord Streami torujuhtmete plahvatused näitavad, kui ohtlik oli Venemaa fossiilkütustest sõltuvuse suurendamise poliitika ning et energia kasutamine relvana on viidud uuele tasemele; kutsub liikmesriike üles suurendama ja esmatähtsana käsitama Euroopa elutähtsa taristu, sealhulgas avamere torujuhtmete ja kaablite kaitset, suurendama selle vastupanuvõimet välisrünnakutele ning veelgi toetama ELi partnerite vastupanuvõimet Ida-Euroopas ja Lääne-Balkanil; kutsub liikmesriike üles korraldama uurimist Nord Streami gaasijuhtmete saboteerimise asjus; on seisukohal, et sihilikud veealused plahvatused kujutavad endast keskkonnarünnakut ELi vastu; 22. nõuab, et EL ja selle liikmesriigid teeksid rahvusvaheliste organitega koostööd, et koguda tõendeid ja toetada Rahvusvahelist Kriminaalkohut Ukraina territooriumil alates 20. veebruarist 2014 toime pandud sõjakuritegude uurimisel; 23. nõuab Ukraina-vastase agressioonikuriteo uurimiseks ajutise rahvusvahelise kohtu loomist, kus võetaks vastutusele Vladimir Putin ning kõik Venemaa tsiviil- ja sõjaväeametnikud ning nende käsilased, kes vastutavad Ukraina sõja kavandamise, alustamise ja pidamise eest; 24. mõistab hukka Venemaa mitmekihilise strateegia luua, võimendada ja üle maailma levitada võltse ja moonutatud narratiive ning russki mir’i neoimperialistlikku ideoloogiat; kutsub ELi ja selle liikmesriike üles kehtestama sanktsioone Venemaa üksustele, isikutele ja muudele käsilastele, kes levitavad Venemaa desinformatsiooni, ja võtma lisameetmeid, et võidelda teabe relvana kasutamise vastu Venemaa poolt; 25. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, Euroopa Nõukogule, Euroopa Julgeoleku- ja Koostööorganisatsioonile, ÜRO inimõiguste ülemvoliniku büroole, ÜRO Pagulaste Ülemvoliniku Ametile, Rahvusvahelisele Migratsiooniorganisatsioonile, Rahvusvahelisele Punase Risti Komiteele, Rahvusvahelisele Kriminaalkohtule, Ukraina valitsusele ja parlamendile, Venemaa Föderatsiooni presidendile, valitsusele ja parlamendile ning Valgevene ametivõimudele.